SKRIFTLIG FORESPØRGSEL P-0065/00

af Carlo Fatuzzo (PPE-DE) til Kommissionen

(18. januar 2000)

Om: Milanos lufthavnssystem: Malpensa Linate Oiro al Serio

Det Europæiske Fællesskab har indføjet Milanos lufthavnssystem på listen over lufthavne af kategori 1 og har ligeledes angivet, at systemet omfatter lufthavnene Milano Linate, Milano Malpensa og Bergamo Orio al Serio (angives som destination med den officielle betegnelse Milano-Orio International Airport).

Malpensa-lufthavnen er et af projekterne af særlig betydning som fastlagt på europæisk plan og finansieres med en støtte på 500 milliarder fra EIB.

I planen om udvikling af Milanos lufthavnssystem, som blev godkendt for nogen tid siden på regeringsplan og på fællesskabsplan, gives en særlig rolle til lufthavnen Bergamo Oiro al Serio som centrum for Østlombardiet, og der er foretaget betydelige investeringer i det (100 milliarder blot fra administrationsselskabet i de sidste tre år).

Stoppet for overførsel af flyvninger fra Linate til Malpensa, der blev gennemført få timer før den planlagte frist den 15. december 1999, har skabt en situation med stor usikkerhed angående fremtiden for lufttrafikken i Norditalien med følgevirkninger for driftsforholdene, dels hvad angår de europæiske grænseforbindelser, dels hvad angår udbygningen af forbindelserne med middelhavsområdet.

Hvilke foranstaltninger agter Det Europæiske Fællesskab at træffe for at sikre, at de fastlagte programmer overholdes, og forhindre, at lufthavnssystemet mister effektivitet og konkurrencedygtighed på grund af en uacceptabel konkurrencesituation mellem lufthavnene Malpensa, Linate og Bergamo Oiro al Serio, der er i modstrid med de bestemmelser, der er fastlagt vedrørende de operative grænser for Linate lufthavn (som kun skulle være åben for forbindelsen Milano-Roma Fiumicino)?

Svar afgivet på Kommissionens vegne af Loyola de Palacio

(6. marts 2000)

Fællesskabet har ingen direkte kompetence til at træffe foranstaltninger til afhjælpning af tab af effektivitet og konkurrencedygtighed i et lufthavnssystem. Dette anliggende, som i det konkrete tilfælde falder sammen med fastlæggelsen af regler for fordeling af trafikken mellem lufthavne inden for samme lufthavnssystem, henhører under medlemsstaternes egen transportpolitik som fastsat i artikel 8(1) i forordning (EØF) nr. 2408/92(1). Kommissionens rolle er begrænset til en kontrol af sådanne reglers forenelighed med fællesskabsretten, specielt med principperne om ikke-forskelsbehandling og proportionalitet.

De italienske myndigheder har besluttet at suspendere overførslen af trafik mellem lufthavnene i Linate og Malpensa, som oprindelig var planlagt til 15. december 1999 og 15. januar 2000. Denne beslutning er blevet truffet på grund af usikkerheden omkring gennemførelsen af foranstaltninger til mindskelse af de miljømæssige virkninger i Malpensa luthavn. Det er nu op til de italienske myndigheder at fastlægge nye regler for trafikfordelingen i det milanesiske lufthavnssystem (Malpensa, Linate og Orio al Serio) under overholdelse af fællesskabsretten.

(1) Rådets forordning (EØF) nr. 2408/92 af 23. juli 1992 om EF-luftfartsselskabers adgang til luftruter inden for Fællessakbet, EFT L 240 af 24.8.1992.